กรณีศึกษา Thai Ticket Major
เราน่าจะเคยจองตั๋วผ่าน Thai Ticket Major Thai Ticket Major เป็นธุรกิจจำหน่ายตั๋วที่อยู่กับคนไทยมาเป็นเวลากว่า 20 ปี  ที่มาที่ไปของ Thai Ticket Major เป็นอย่างไร  ลงทุนเเมนจะเล่าให้ฟัง..
21 มิ.ย. 2562

กรณีศึกษา Thai Ticket Major / โดย ลงทุนแมน
เราน่าจะเคยจองตั๋วผ่าน Thai Ticket Major
Thai Ticket Major เป็นธุรกิจจำหน่ายตั๋วที่อยู่กับคนไทยมาเป็นเวลากว่า 20 ปี
ที่มาที่ไปของ Thai Ticket Major เป็นอย่างไร
ลงทุนเเมนจะเล่าให้ฟัง..
หลายคนอาจจะยังไม่ทราบว่าเดิมทีนั้น Thai Ticket Major เป็นบริษัทลูกของ บริษัท บีอีซี เทโร เอ็นเตอร์เทนเมนท์ โดยใช้ชื่อว่าบริษัท Thai Ticket Master
ก่อนที่มาร่วมทุนกับ บริษัท เมเจอร์ซีเนเพล็กซ์ กรุ๊ป จนกลายมาเป็น Thai Ticket Major ในปัจจุบัน
Thai Ticket Major เริ่มมาจากการขายตั๋วตามจุดจำหน่ายต่างๆ เหมือนกับบริษัทขายตั๋วทั่วไปในสมัยก่อน
จนต่อมาเริ่มเห็นจุดเปลี่ยน เเละการเข้ามาของคอมพิวเตอร์ ซึ่งก็เป็นเหตุให้ต้องมีการปรับตัวเข้าสู่ระบบออนไลน์
ในปี 2544 Thai Ticket Major ได้มีการจัดจำหน่ายตั๋วคอนเสิร์ตออนไลน์ครั้งเเรก..
หลังจากนั้นเป็นต้นมา Thai Ticket Major ก็เข้าสู่รูปแบบจำหน่ายตั๋วออนไลน์แบบเต็มตัว และตีตลาดขึ้นมาเป็นผู้นำอันดับหนึ่งในเมืองไทย
ด้วยระบบที่สามารถรองรับการใช้งานได้จำนวนมาก
ฐานลูกค้าที่เป็นสมาชิกบนเว็บไซต์หลายแสนคน
รวมถึงมีจุดให้บริการมากกว่าร้อยจุด บวกกับพันธมิตรที่มีจำนวนเพิ่มมากขึ้น..
ส่งผลให้ ในปัจจุบัน Thai Ticket Major นั้นไม่ได้มีจำหน่ายเเค่ตั๋วคอนเสิร์ตเพียงอย่างเดียวอีกต่อไป เเต่ยังมีทั้ง ละครเวที กีฬา ตั๋วภาพยนตร์ ตั๋วบขส. โปรแกรมทัวร์ โรงแรมที่พัก ไปจนถึงตั๋วเครื่องบิน
นอกจากนี้ Thai Ticket Major ยังเป็นเจ้าของป้ายสื่อต่างๆ เพื่อประชาสัมพันธ์ ให้กับเจ้าของอีเวนต์อีกด้วย
เรามาดูกันว่าผลประกอบการในช่วงสามปีที่ผ่านมาเป็นอย่างไรบ้าง..
ปี 2016 รายได้ 243 ล้านบาท กำไร 38 ล้านบาท
ปี 2017 รายได้ 246 ล้านบาท กำไร 29 ล้านบาท
ปี 2018 รายได้ 308 ล้านบาท กำไร 75 ล้านบาท
จะเห็นได้ว่ารายได้มีการเติบโตขึ้นเป็นพิเศษในปี 2018
ซึ่งในปี 2018 Thai Ticket Major มีการจำหน่ายตั๋ว เฉพาะคอนเสิร์ตอย่างเดียวมากกว่า 40 คอนเสิร์ตจากทั้งศิลปินไทยและต่างประเทศ และมียอดการจำหน่ายตั๋ว มากกว่าหนึ่งแสนที่นั่ง..
ตัวอย่างศิลปินที่มาในปี 2018 คือ
Bruno Mars
Katy Perry
Harry Styles
Charlie Puth
GOT7
และจากศิลปินไทย อีกหลายวง ที่มีฐานผู้ชมมากไม่แพ้กัน
น่าสนใจว่าจากในสมัยก่อนที่ไม่มีใครเริ่มลงทุนในจุดนี้ เเต่ Thai Ticket Major เล็งเห็นถึงปัญหาของการจำหน่ายตั๋วแบบดั้งเดิมเเล้วนำมาเเก้ไขปรับปรุง
จนในปัจจุบัน Thai Ticket Major กลายเป็นบริษัท Outsource ด้านการจัดจำหน่ายตั๋วแทบทุกชนิด อันดับหนึ่งในประเทศไทย
จะสังเกตได้ว่า ธุรกิจที่ใช้เทคโนโลยีมาช่วยในการจับคู่ จะมีให้เห็นมากมายไม่ว่าจะเป็น ธุรกิจจองโรงเเรม ธุรกิจจัดหางาน ธุรกิจนายหน้า หรือแม้กระทั่ง ธุรกิจหาคู่
ถึงแม้ว่าธุรกิจประเภทนี้ในแรกเริ่มนั้นย่อมมีการลงทุนที่สูง เเต่ในระยะยาวเมื่อระบบลงตัว เเละสามารถเข้ามาเป็นผู้นำในตลาดได้ ความสามารถในการทำกำไรก็จะสูงตามไปด้วย
ปิดท้ายด้วยข้อมูลที่น่าสนใจ
Thai Ticket Major มีส่วนแบ่งตลาดการจำหน่ายตั๋วออนไลน์มากถึง 90% เรียกได้ว่าแทบจะผูกขาดตลาดนี้นั่นเอง..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-